INDICTIO CAPITULI INTERMEDIIin Cistercio celebrandi die prima octobris anni 1688, iuxta Breve f. r. Alexandri Papae VII. Nos, frater Claudius Vaussin abbas Cistercii, s. th. in Facultate Parisiensi doctor, christianissimo Regi a sanctioribus consiliis, in supremo Burgundiae Senatu primus consiliarus [consiliarius] natus, universi Cisterciensis Ordinis caput ac superior generalis, eiusdemque Capituli generalis plenaria auctoritate fungentes, omnibus et singulis nobis in Christo charissimis confratribus Reverendis admodum quatuor primis coabbatibus nostris, Praesidibus Congregationum, Visitatoribus provincialibus monasteriorum utriusque Observantiae, Syndicis provinciarum, Collegiorum Provisoribus ac Procuratoribus generalibus Ordinis nostri, salutem in Domino sempiternam. Quantum in religiosis Ordinibus splendoris oriatur ex communibus Praelatorum comitiis attendentes, ad monasticae disciplinae conservationem et plenum reformationis opus maximam semper inde existimavimus vim sumi, cum certum sit spiritum consilii inter plures habitare, et eorum executionem faciliorem fore quorum est unanimiter conspirantium eadem vox amicaque concordia, inde Capitulorum generalium in Ordine nostro mos, quem sacrosanctae Conciliorum oecumenicorum auctoritas saepius commendavit, quique in Ordine nostro quasi primitus innatus videtur. Attamen quia in dies multa emergunt negotia, quae matura deliberatione indigent, f. r. SS. Dominus noster Alexander Papa VII, per *Breve* suum apostolicum die 19 aprilis anni D. 1666 emanatum, voluit aciussit ut quolibet tempore intermedio inter duo Capitula per nos dies et locus designentur in quibus conveniant Reverendi admodum primi quatuor abbates, Visitatores provinciarum monasteriorum utriusque Observantiae, Praesides Congregationum, Procuratores generales, Vicarii ac Syndici generales qui negotia magni momenti habebunt. Quare cum Sanctae Sedi Apostolicae praecipua votorum nostrorum observantia omnimoda ipsi obedientia commendetur, per praesentes omnibus et singulis vobis Reverendis primis quatuor coabbatibus nostris, Visitatoribus provinciarum monasteriorum utriusque Observantiae, Praesidibus Congregationum, Procuratoribus generalibus, Vicariis ac Syndicis generalibus, praecipimus ac mandamus in virtute *Brevis* apostolici, quatinus legitimo infirmitatis cessante impedimento ad Capitulum intermedium die prima octobris anni currentis in Cistercio celebrandum convenitis, ut ipsa die mane primam nostram sessionem habeamus, quo in Capitulo de salute animarum nostrarum, de observatione sanctae regulae Ordinis, de morum reformatione promovenda, de iuribus et immunitatibus nostris tuendis ac conservandis, ac denique de multiplicibus negotiis et difficultatibus quae non nisi nostrorum omnium sollicitudine et vigilantia dirimi possunt, vobiscum agere intendimus. Volumus autem ut omnes Vicarii et Visitatores utriusque Observantiae visitationum monasteriorum sibi commissorum utriusque sexus, tam in spiritualibus quam temporalibus, statum afferant, processusque suos verbales praebeant, per quos nobis de eorum regimine et administratione non solum generaliter sed etiam specialiter innotescat. Ne ulla vero ignorantiae causa… *etc. ut in forma usitata*. Iniungimus insuper… *etc.* Prohibemus autem… *etc.* Datum Cistercii die 12 iunii 1668, sub nostra et secretarii nostri ordinarii subscriptionibus et sigill [sigilli] nostri maioris appensione. Concordat cum originali, fr. G. Bourée Rmi generalis secretarius. * * * ACTA CAPITULI INTERMEDII celebrati apud Cistercium diebus 1a et 2a octobris 1668. 1.  Habito praeludio per Rmum D. N. factaque religiosa et efficaci exhortatione praesentibus Reverendis adm quatuor primariis patribus, Visitatoribus provinciarum, tam Communis quam Strictioris Observantiae, scilicet abbate de Precibus Visitatore monasteriorum Strictioris Observantiae in Insula Franciae et Campania, Rdo abbate de Fulcardimonte Visitatore S. O. in Normannia et Britannia, Rdo abbate de Bonavalle Visitatore Alverniae, Rdo abbate de S. Sulpitio Visitatore in Sabaudia, D. Priore de Bonacumba Visitatore in Ruthenensi provincia, D. Priore de Oratorio Visitatore in Andegavensi, Turonensi, D. Bidard Visitatore in Britannia, D. Priore de Belloprato Visitatore in Picardia ; qui omnes rationes reddidere suarum visitationum, exceptis praedicto R. abbati de Bonavalle et D. priore de Bonacumba qui declararunt se non visitasse monasteria suarum provinciarum eo quod R. adm abbas de Morimundo eadem visitaverit, sicut et alia in Delphinatu, Vasconia, Languedoc, Alvernia, Ruthenensi, Lemovicensi provinciis visitavit ex speciali commissione Rmi D. N. et R. R. adm de Pontigniaco et de Claravalle, quarum omnium visitationum idem R. adm abbas de Morimundo dixit se rationem reddidisse patribus immediatis, utpote peractorum in decursu visitationis monasteriorum suae filiationis in iisdem provinciis sitorum. 2.  Lecta est ultima conclusio computationum Capituli generalis anni 1667, et pro ratione praesenti examinanda, designati sunt magistri nostri Jamin et Bidard, doctores theologi. 3.  Auditae sunt excusationes scripto transmissae ad Capitulum a Reverendis abbatibus et Vicariis generalibus Helvetiae, Alsatiae, Brisgoiae, Austriae, Tractus Rheni, Vestphaliae, Saxoniae, Superioris Germaniae, Sueviae, Franconiae, Bavariae, Delphinatus ; a Praesidibus Congregationum Italiae, Lombardiae, Calabriae, Siciliae ; a Procuratore generali in Curia ; a Vicariis generalibus Vasconiae, Tholosanae, Burdegalensis, Provinciae, Normanniae ; a Syndico Tholosano ; quae omnes receptae sunt et approbatae. 4.  Referentem R. abbatem de Precibus statum monasteriorum suae visitationi commissorum monuit paterno affectu Rmus N. ut in posterum in actis visitationum non sibi tribueret nomen superioris ordinarii, sed Visitatoris et habentis auctoritatem ordinariam iuxta *Breve* Apostolicum. 5.  Ad facilem executionem eiusdem *Brevis* Apostolici circa demissionem faciendam a prioribus, statum est ut singuli Visitatores provinciarum utriusque Observantiae eas colligant, et secum ad Capitulum generale deferant, deponendas apud patrem immediatum ad quem attinet monasterium. 6.  Actus exhibitus ex parte R. abbatis de Trappa per R. abbatem de Fulcardimonte pro susceptis 1500 libris cum onere perpetuo sex missarum privatarum per singulos menses, remittitur ad adm R. abbatem de Claravalle patrem immediatum, postea referendus Capitulo generali. 7.  Propositio facta de obligatione Vicariorum generalium, Visitatorum, Praesidum Congregationum et Syndicorum veniendi ad Capitulum intermedium remittitur solvenda ad Capitulum generale proxime futurum. 8.  Denegatur domino Luciano, religioso de Frigidomonte, gratia resumendi suum gradum et locum professionis, postquam possedit beneficium extra Ordinem. 9.  Visitatorum curae committitur colligenda et deferenda ad Capitulum generale debita per quodcumque monasterium contributio Ordinis iuxta rotulum, qui ad ipsos dirigetur. Illisque datur potestas cogendi priores et cellerarios sub poenis et censuris Ordinis ad solutionem praedictae contributionis. 10.  Libellus supplex exhibitus ex parte prioris et conventus de Frigidomonte pro irritando contractu inito inter D. abbatem commendatarium eiusdem loci et dominum Mezière, remittitur ad adm R. abbatem de Claravalle. 11.  Super libellum supplicem per R. abbatem de Precibus ab ipso et R. abbate de Fulcardimonte subscriptum nomine RR. abbatum et religiosorum Strictae Observantiae exhibitum, R. D. N. et adm RR. abbatibus primariis in Capitulo intermedio congregatis pro obtinenda concessione trium articulorum iam in ultimo Capitulo generali propositorum et discussorum, attendentes Rmus D. N. et adm RR. quatuor primarii abbates praedictos RR. abbates de Fulcardimonte et de Precibus nulla esse instructos procuratione, sive RR. abbatum Strictae Observantiae, sive priorum, sive communitatum, absentem esse R. abbatem de Pinu unum a Visitatoribus S. O., sine ulla ex parte ipsius missa ad Capitulum intermedium excusatione aut instructione status monasteriorum sibi commissorum, suae non esse potestatis aliquid innovare circa Capitulum generale, se denique fovisse pro sua auctoritate strictam observantiam iuxta *Breve* Apostolicum, eamque auxisse per concessionem novi monasterii de Langoneto, remittunt praedictum libellum supplicem ad proximum Capitulum generale. 12.  Cuius responsionis facta lectione in Capitulo, declararunt praedicti RR. abbates se esse munitos sufficienti procuratione, quam tamen praesentem non habeant, sed exhibebunt proximo Capitulo generali, et ubicumque necessarium fuerit. 13.  Contractus initus inter D. abbatem commendatarium de Gratia Dei et conventum, ad Capitulum generale remittitur examinandus, et interim ratificationes factae per adm R. D. abbatem de Claravalle effectum suum sortientur. 14.  Sic signatum : f. Claudius abbas Cisterc. generalis, f. Petrus Bouchu abbas Firmitatis, f. Ludovicus abbas de Pontiniaco [Pontigniaco], f. Petrus Henry abbas de Claravalle, f. Franciscus abbas Morimundi, f. C. Louvet secretarius Capituli, et f. Iacobus Ardelu secretarius Capituli. * * * 15.  Nos, frater Claudius Vaussin, abbas Cistercii generalis Ordinis, omnibus quorum interesse poterit, notum facimus, quod iuxta *Breve* Apostolicum Alexandri VII datum die 19 aprilis anni 1666, indiximus Capitulum intermedium celebrandum Cistercii die 1 octobris anni 1668. Ad quod convenerunt quatuor RR. adm primi coabbates nostri cum ceteris Vicariis ac Visitatoribus ac Syndicis provinciarum, exceptis eorumdem Visitatorum aliquibus maxime extraneis, quorum excusationes ad Capitulum delatae sunt ac receptae, ut habetur in actis eiusdem Capituli. Cuius prima sessio habita est in Diffinitorio, post missam solemniter celebratam ab abbate Rdo de S. Sulpitio hora circiter 8 praedictae et indictae diei, officio secretariorum commisso magistris Louvet et Ardelu doctoribus Parisiensibus. Secunda sessio inchoata est pomeridianis horis eiusdem diei, in quibus praedictis sessionibus negotia plurima quae emerserunt a tempore Capituli generalis ultimi celebrati, discussa sunt et terminata ; auditae sunt relationes factae a Visitatoribus, de statu monasteriorum sibi commissorum, scilicet a RR. abbatibus de Fulcardimonte, de S. Sulpitio, de Precibus, et ab aliis Picardiae, Bituricensis, Ruthinensis, aliarumque provinciarum Visitatoribus. — Tertia sessio die sequenti matutinis horis habita terminavit speciales difficultates et negotia, excepitque relationes factas per commissarios deputatos pro examine computationum et contributionum Ordinis, ac tandem lectione facta articulorum in eodem Capitulo peractorum, finis Capitulo impositus est. Actum Cistercii die 2 octobris anni 1668. — F. Claudius abbas Cistercii generalis, F. Petrus Bouchu abbas Firmitatis, F. Ludovicus abbas Pontigniacensis, F. Petrus abbas Claraevallis, F. Franciscus abbas Morimundi, F. C. Louvet secretarius Capituli et F. Iacobus Ardelu secretarius Capituli. 